EGCO เซ็นเอ็มโอยู “Hitachi” ศึกษาเทคโนโลยี-ระบบอัจฉริยะ “นิคมเอ็กโกระยอง”
EGCO เซ็นเอ็มโอยู Hitachi ศึกษาเทคโนโลยีและระบบอัจฉริยะ โครงการ “Accelerated Digital Transformation: DX Study” ใน “นิคมเอ็กโกระยอง” รองรับดีมานด์ลูกค้าอุตสาหกรรม
EGCO เซ็นเอ็มโอยู Hitachi ศึกษาเทคโนโลยีและระบบอัจฉริยะ โครงการ “Accelerated Digital Transformation: DX Study” ใน “นิคมเอ็กโกระยอง”
15 ธ.ค. 2565

นายเทพรัตน์ เทพพิทักษ์ กรรมการผู้จัดการใหญ่ บริษัท ผลิตไฟฟ้า จำกัด (มหาชน) หรือ EGCO เปิดเผยว่าบริษัทได้ร่วมกับบริษัท Hitachi Asia (Thailand) Co., Ltd. และบริษัท ฮิตาชิ เอนเนอร์ยี่ (ประเทศไทย) จำกัด ลงนามในบันทึกความเข้าใจเรื่องการดำเนินโครงการศึกษาการพัฒนาเทคโนโลยีและระบบอัจฉริยะ ภายใต้โครงการ “Accelerated Digital Transformation: DX Study” ในนิคมอุตสาหกรรม “เอ็กโกระยอง” เพื่อร่วมกันพัฒนาแผนงานด้านเทคโนโลยีและระบบอัจฉริยะที่เหมาะสมในนิคมอุตสาหกรรมนี้ รวมถึงนำผลการศึกษาไปต่อยอดในโครงการพัฒนาอื่น ๆ ของบริษัทตามความเหมาะสม
โดยความร่วมมือครั้งนี้สอดคล้องกับเป้าหมายของบริษัทในการพัฒนานิคมอุตสาหกรรม “เอ็กโกระยอง” ที่ตั้งอยู่ในเทศบาลเมืองมาบตาพุด อำเภอเมืองระยอง จังหวัดระยอง ขนาดพื้นที่ 621 ไร่ ให้เป็นนิคมอุตสาหกรรมอัจฉริยะสีเขียว ซึ่งได้รับการประกาศในราชกิจจานุเบกษาให้เป็น “เขตส่งเสริมเศรษฐกิจพิเศษ” เพื่อรองรับอุตสาหกรรม ทั้งประเภท S-Curve และ New S-Curve โดยมี 4 กลุ่มอุตสาหกรรมเป้าหมายที่ได้รับการส่งเสริมการลงทุนในพื้นที่ EEC ได้แก่ อุตสาหกรรมดิจิทัล, อุตสาหกรรมยานยนต์สมัยใหม่, อุตสาหกรรมการผลิตด้วยหุ่นยนต์, รวมทั้งอุตสาหกรรมการบิน และโลจิสติกส์
“บริษัทฯ มุ่งมั่นพัฒนานิคมอุตสาหกรรม “เอ็กโกระยอง” ให้พร้อมตอบสนองต่อความต้องการของอุตสาหกรรมยุคใหม่ในทุกด้าน ตั้งแต่การวิจัยและพัฒนา การส่งเสริมธุรกิจตามอุตสาหกรรมเป้าหมาย เช่น การผลิตรถยนต์ไฟฟ้า การผลิตแบตเตอรี่สมัยใหม่ การรองรับอุตสาหกรรมเกี่ยวกับการบิน และ Data Center เป็นต้น ตลอดจนใช้ความเชี่ยวชาญในธุรกิจไฟฟ้ารองรับความต้องการพลังงานหมุนเวียนและพลังงานสะอาด ในขณะเดียวกันยังให้ความสำคัญอย่างยิ่งกับการบริหารจัดการที่เป็นมิตรต่อสิ่งแวดล้อม การดูแลชุมชนและสังคม ตลอดจนผู้มีส่วนได้เสียทุกภาคส่วน ตามแนวทางการขับเคลื่อนองค์กรสู่ความยั่งยืน  ภายใต้แนวคิด Cleaner, Smarter and Stronger to Drive Sustainable Growth” นายเทพรัตน์ กล่าว
ด้านนายแอนดรูว์ แฮมมิลตัน ผู้จัดการทั่วไป กลุ่มธุรกิจ Digital Transformation Consulting &amp; Marketing บริษัท Hitachi Asia (Thailand) Co., Ltd. เปิดเผยว่า บริษัทฯ การลงนามบันทึกความเข้าใจครั้งนี้นับเป็นโอกาสอันดียิ่งที่จะร่วมมือกับ EGCO ในการศึกษาแนวทางการพัฒนาเทคโนโลยีและระบบอัจฉริยะในนิคมอุตสาหกรรม “เอ็กโกระยอง” เพื่อเป็นกรอบในการวางแผน, ออกแบบ, ก่อสร้าง, และบริหารจัดการนิคมอุตสาหกรรมให้มีความอัจฉริยะและยั่งยืนมากขึ้น ซึ่งจะช่วยส่งเสริมการเติบโตของอุตสาหกรรมเป้าหมายประเภท S-Curve ของประเทศไทยในพื้นที่ EEC ต่อไป
ส่วนดร.วรวุฒิ วรุตตมพรสุ Country Managing Director บริษัท ฮิตาชิ เอนเนอร์ยี่ฯ กล่าวว่า รู้สึกยินดีที่ได้ร่วมมือกับ EGCO เพื่อบรรลุเป้าหมายในการพัฒนาเทคโนโลยีอัจฉริยะและเป็นมิตรต่อสิ่งแวดล้อม สำหรับโครงการนิคมอุตสาหกรรม “เอ็กโกระยอง” ทีมงานทุกคนยืนยันที่จะใช้ความรู้ ความเชี่ยวชาญและความสามารถ เพื่อร่วมกันดำเนินงานบนความมุ่งมั่นในการพัฒนานวัตกรรมเพื่อสังคม สำหรับอนาคตด้านพลังงานที่ยั่งยืนสำหรับทุกคน
อย่างไรก็ดี ปัจจุบันโครงการพัฒนานิคมอุตสาหกรรม “เอ็กโกระยอง” อยู่ในขั้นตอนการออกแบบรายละเอียดเพื่อจัดเตรียมโครงสร้างพื้นฐาน ระบบบริหารจัดการ และการจัดสรรพื้นที่ใช้สอยให้เกิดประโยชน์สูงสุดโดยคาดว่าจะเริ่มดำเนินการก่อสร้างได้ในช่วงกลางปี66
ขณะเดียวกัน EGCO อยู่ระหว่างการวางแผนธุรกิจและแผนการตลาดให้สอดคล้องกับความต้องการของอุตสาหกรรม และเพื่อรองรับความต้องการของกลุ่มลูกค้าเป้าหมาย ซึ่งแสดงความสนใจในการลงทุนในนิคมอุตสาหกรรมนี้อย่างต่อเนื่อง